钦定古今图书集成/明伦汇编/官常典/第747卷 > 尹伦
## 钦定古今图书集成/明伦汇编/官常典/第747卷 > 尹伦

按《南宫县志》：“伦号诚吾，邑庠生。家贫，茅屋数椽，不蔽
风雨；薄田数亩，不给𫗴粥，伦处之怡如也。惟杜门课
子，灌园栽花以自娱。二子名志伊，绍伊，亦刻苦自励，
不数年同游庠序，然而贫益甚，每晨令二子易薪米
于市，伦倚门望之，待以举火，然见二子肩随而出，未
尝不欣然自以为乐，即他人观之，亦未尝不以为伦”
之自得其乐也。时郭大参慕其品性，欲延为馆师，伦
婉辞之。人问其故，曰：“余虽寒士，实不能伛偻大人之
门，士各有志，不可强也。”时人皆以为迂，惟贾侍御闻
而叹曰：“此当于古人中求之，未易为流俗道也。”每折
节下之。戊寅，伦年七十，遇兵辄谩骂不已，兵怒，以《乱
梃》捶杀之。